《题太和楼壁》
宋代·佚名

太和酒楼三百间，大槽昼夜声潺潺。
千夫承糟万夫甕，有酒如海糟如山。
铜锅熔尽龙山雪，金波涌出西湖月。
星宫琼浆天下无，九酝仙方谁漏泄。
皇都春色满钱塘，苏小当垆酒倍香。
席分珠履三千客，后列金钗十二行。
一座行觞歌一曲，楼东声断楼西续。
就中茜袖拥红牙，春葱不露人如玉。
今年和气光华夷。游人不醉终不归。
金貂玉尘宁论价，对月逢花能几时？
有个酒仙人不识，幅巾大袖豪无敌。
醉后题诗自不知，但见龙蛇满东壁。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。